ιουλιος δημητριος στρατηγος οασεως θ[ηβαι]δος του πεμφθεντος μοι διαταγματος υπο του κυριου ηγεμονος τιβεριου ιουλιου αλεξανδρου το αντιγραφον υμειν υπεταξα ιν ειδοτες απολαυητε των ευεργεσιων. ετους λουκιου λιβιου σεβαστου σουλπικιου γαλβα αυτοκρατορος φαωφι ιουλια σεβαστηι. τιβεριος ιουλιος αλεξανδρος λεγει πασαν προνοιαν ποιουμενος του διαμενειν τωι προσηκοντι καταστηματι την πολιν απολαυουσαν των ευεργεσιων ας εχει παρα των σεβαστων και του την αιγυπτον εν ευσταθεια διαγουσαν ευθυμως υπηρετειν τηι τε ευθηνια και τηι μεγιστηι τω[ν] νυν καιρων ευδαιμονια μηι βαρυνομενην καιναις και αδικοις εισπραξεσι σχεδον δε εξ ου της πολεως επεβην καταβοωμενος υπο των εντυγχανοντων και κατ ολιγους και κατα πληθηι των τε ενθαδε ευσχημονεστατων και των γεωργουντων την χωραν μεμφομενων τας εγγιστα γενομενας επηρειας ου διελιπον μεν κατα την εμαυτου δυναμιν τα επειγοντα επανορθουμενος ινα δε ευθυμοτεροι παντα ελπιζητε παρα του επιλαμψαντος ημειν επι σωτηρια του παντος ανθρωπων γενους ευεργετου σεβαστου αυτοκρατορος γαλβα τα τε προς σωτηριαν [κ]αι τα προς απολαυσιν και γινωσκητε οτι εφροντισα των προς την υμετεραν βοηθειαν ανηκοντων προεγραψα αναγκαιως περι εκαστου των επιζητουμενων οσα εξεστι μοι κρεινειν και ποιειν τα δε μειζονα και δεομενα της του αυτοκρατορος δυναμεως και μεγαλειοτητος αυτωι δηλωσωι μετα πασης αληθειας των θεων ταμιευσαμενων εις τουτον τον ιερωτατον καιρον την της οικουμενης ασφαλειαν. εγνων γαρ προ παντος ευλογωτατην ουσαν την εντευξιν υμων υπερ του μηι ακοντας ανθρωπους εις τελωνειας ηι αλ[λ]ας μισθωσεις ουσιακας παρα το κοινον [ε]θος των επαρχειων προς βιαν αγεσθαι και οτι ουκ ολ[ιγ]ον εβλαψε τα πραγματα το πολλους απειρους οντας της τοιαυτης πραγματειας αχθηναι μετ αναγκης επιβληθεντων αυτοις των τελων. διοπερ και αυτος ουτε ηγαγον τινα εις τελωνειαν ηι μισθωσιν ουτε αξωι ειδως τουτο συμφερειν και ταις κυριακαις ψηφοις το μετα προθυμιας εκοντας πραγματευεσθαι τους δυνατους. πεπεισμαι δε οτι ουδ εις το μελλον ακοντας τις αξει τελωνας ηι μισθωτας αλλα διαμισθωσει τοις βουλομενοις εκουσιως προσερχεσθαι μαλλον την των προτερων επαρχων αιωνιον συνηθειαν φυλασσων ηι την προσκαιρον τινος αδικιαν μειμησαμενος επειδηι ενιοι προφασει των δημοσιων και αλλοτρια δανεια παραχωρουμενοι εις τε το πρακτορειον τινας παρεδοσαν και εις αλλας φυλακας ας και δι αυτο τουτο εγνων αναιρεθεισας ινα αι πραξεις των δανειων εκ των υπαρχοντων ωσι και μηι εκ των σωματων επομενος τηι του θεου σεβαστου βουλησει κελευωι μηδενα τηι των δημοσιων προφασει παραχωρεισθαι παρ αλλων δανεια α μηι αυτος εξ αρχης εδανεισεν μηιδ ολως κατακλειεσθαι τινας ελευθερους εις φυλακην ηντινουν ει μηι κακουργον μηδ εις το πρακτορειον εξωι των οφειλοντων εις τον κυριακον λογον. ινα δε μηιδαμοθεν βαρυνηι τας προς αλληλους συναλλαγας το των δημοσιων ονομα μηδε συνεχωσι την κοινην πιστιν οι τηι πρωτοπραξια προς α μη δει καταχρωμενοι και περι ταυτης αναγκαιως προεγραψα εδηλωθηι γαρ μοι πολλακις οτι ηδηι τινες και υποθηκας επειρασαν αφελεσθαι νομιμως γεγονυιας και αποδεδομενα δανεια παρα των απολαβοντων αναπρασσειν προς βιαν και αγορασμους αναδαστους ποιειν αποσπωντες τα κτηματα των ωνησαμενων ως συμβεβληκοτων τισιν αναβολικα ειληφοσ[ι] εκ του φισκου ηι στρατηγοις ηι πραγματικοις ηι αλλοις των προσοφειληκοτων τωι δημοσιωι λογωι κελευωι ουν οστις αν ενθαδε επιτροπος του κυριου ηι οικονομος υποπτον τινα εχηι των εν τοις δημοσιοις πραγμασιν οντων κατεχεσθαι αυτου το ονο[μ]α ηι προγραφειν ιν[α μηδ]εις τωι τοιουτωι συνβαλληι ηι μερηι των υπαρχοντων αυτου κατεχειν εν τοις δημοσιοις γραμματοφυλακιοις προς οφειλημα. εαν δε τις μηιτε ονοματος κατεσχημενου μητε των υπαρχοντων κρατουμενων δανισηι νομιμως λαβων υποθηκην ηι φθασηι α εδανισεν κομισασθαι ηι και ωνησηται τι μηι κατεχομενου του ονοματος μηδε του υπαρχοντος ουδεν πραγμα εξει. τας μεν γαρ προικας αλλοτριας ουσας και ου των ειληφοτων ανδρων και ο θεος σεβαστος εκελευσεν και οι επαρχοι εκ του φισκου ταις γυναιξι αποδιδοσθαι ων βεβαιαν δει την πρωτοπραξιαν φυλασσειν ενετευχθην δε και περι των ατελειων και κουφοτελειων εν αις εστιν και τα προσοδικα αξιουντων αυτας φυλαχθηναι ως ο θεος κλαυδιος εγραψεν ποστομωι απολυων και λεγοντων υστερον κατακεκρισθαι τα υπο ιδιωτων πραχθεντα εν τωι μεσωι χρονωι μετα το φλακκον κατακρειναι και προ του τον θεον κλαυδιον απολυσαι επει ουν και βαλβιλλος και ουηστεινος ταυτα απελυσαν αμφοτερων των επαρχων επικριματα φυλασσωι και εκεινων κατηκολουθηκοτων τηι του θεου κλαυδιου χαριτι ωστε απολελυσθαι τα μηδεπωι εξ αυτων εισπραχθεντα δηλονοτι εις το λοιπον τηρουμενης αυτοις της ατελειας και κουφοτελειας. υπερ δε των εκ του καισαρος λογου πραθεντων εν τωι μεσωι χρονωι περι ων εκφορια κατεκριθηι ως ουηστεινος εκελευσεν [τ]α καθηκοντα τελεισθαι και αυ τος ιστημι απολελυκως τα μηδεπωι εισπραχθεντα και προς το μελλον μενειν αυτα επι τοις καθηκουσι αδικον γαρ [ε]στιν τους ωνησαμενους κτη ματα και τιμας αυτων αποδοντας ως δημοσιους γεωργους εκφορια απαιτεισθαι των ιδιων εδαφων. ακολουθον δε ε[σ]τιν ταις των σεβαστων χαρισι και το τους ενγενεις αλεξανδρεις και εν τηι [χω]ρα δια φιλεργιαν κατοικουντας εις μηδεμια[ν αγ]εσ[θαι χωρικην λ]ειτουρ[γιαν] πολλακις μεν επεζητησατε καυτος δε φυλασσωι ωστε μηδενα των ενγενων αλεξανδρεων εις λειτουργιας χωρικας αγεσθαι. μελησει δε μοι και τας στρατηγιας μετα διαλογισμον προς τριετιαν ενχιριζειν τοις κατασταθησομενοις. καθολου δε κελευωι οσακις επαρχος επ αυτον αχθεντα εφθασεν κρεινας απολυσαι μηκετι εις διαλογισμον αγεσθαι. εαν δε και δυο επαρχοι το αυτο πεφρονηκοτες ωσι και κολαστεος εστιν ο εγλογιστης ο τα αυτα εις διαλογισμον αγων κ[α]ι μηδεν αλλο ποιων πλην αργυρισμου προφασιν καταλειπων εαυτωι και τοις αλλοις πραγματικοις. πολλο[ι] γουν ηξιωσαν εκστηναι μαλλον των ιδιων κτηματων ως πλειον της τιμης αυτων ανηλωκοτες δια το καθ εκαστον διαλογισμον τα αυτα πραγματα εις κρισιν αγεσθαι. το δ αυτο και περι των εν ιδιωι λογωι πραγματων αγομενων ιστημι ως τε ει τι κριθεν απελυθηι ηι απολυθησεται υπο του προς τωι ιδιωι λογωι τεταγμενου μηκετι εξειναι τουτωι εισαγγελλειν κατηγορωι μηδε εις κρισιν αγεσθαι ηι ο τουτο ποιησας απαραιτητως ζημιωθησεται. ουδεν γαρ εσται περας των συκοφαντηματων εαν τα απολελυμενα αγηται εως τις αυτα κατακρεινηι. ηδηι δε της πολεως σχεδον αοικητου γενομενης δια το πληθος των συκοφαντων και πασης οικιας συνταρασσομενης αναγκαιως κελευωι εαν μεν τις των εν ιδιωι λογωι κατηγορων ως ετερωι συνηγορων εισαγηι υποθεσιν παριστασθαι υπ αυτου τον προσαγγειλαντα ινα μηδε εκεινος ακινδυνος ηι. εαν δε ιδιωι ονοματι κατενεγκων τρεις υποθεσεις μηι αποδειξηι μηκετι εξειναι αυτωι κατηγορειν αλλα το ημισυ αυτου της ουσιας αναλαμβανεσθαι. αδικωτατον [γα]ρ εστιν πολλοις επαγοντα κινδυνους υπερ ουσιων και της επ[ιτ]ιμιας αυτον δια παντος ανευθυνον ειναι. και καθολου δε [κ]ελευσομαι τον γνωμονα του ι[δ]ιου λογου [κεισθ]αι τα καινοποιηθεντα παρα τας των σεβαστων χαριτας ε[πα]νο[ρθ]ωσαμενος. προγραψω[ι δε φανερως οπως τους ηδηι εξ]ελεγχθεντα[ς] συκοφαντας ως εδει ετιμωρησαμην. ουκ αγνοωι δ οτι πολλην προνοιαν ποιεισθε και του την αιγυπτον εν ευσταθεια [δ]ιαμ[ενειν] εξ ης [μεγαλως βαρυνεσθε ας μεν ουν] χορηγιας εχετε οσα οιον τε ην επηνωρθωσαμην. ενετυχον γαρ μοι πολλακις οι καθ ολην την χωραν γεωργουντες και εδηλωσαν οτι πολλα καιν[ω]ς κατεκριθησα[ν ου δια κακουργηματα] [αλλα] δια τελεσματα σιτικα και αργυρικα και ουκ εξον τοις βουλομενοις ευχερως καθολικον τι καινιζειν. ταυτα δε και τα τοιαυτα κατακριματ[α ο]υκ επι την θηβαιδα μονη[ν ευρον εκτεινομενα] [ου]δε επι τους πορρωι νομους της κατωι χωρας αλλα και τα προαστια της πολεως εφθασεν την τε αλεξανδρεων καλουμενην χωραν και τον μαρεωτην [λαβειν. διο κελευωι] [το]ις κατα νομον στρατηγοις ινα ει τινα καινως τηι εγγιστα πενταετια τα μηι προτερον τελουμενα καθολικως ηι πληθικως νομων ηι τοπα[ρχιων γεωργοις] [κατ]εκριθηι ταυτα εις την προτεραν ταξιν αποκαταστησωσιν παρεντες αυτων την απαιτησιν α και επι τον διαλογισμον αχθεντα εκ των [αγορων απολυωι] εκωλ[υ]σα δ ετι και προτερον και την αμετρον εξουσιαν των εγλογιστων δια το παντας αυτων καταβοαν επι τωι παραγραφειν αυτους πλειστα εκ τ[ης ομοιωσεως] εξ ου συνεβαινεν αυτους μεν αργυριζεσθαι την δε αιγυπτον αναστατον γεινεσθαι. και νυν τοις αυτοις παραγγελλωι μηδεν εξ ομοιωμα[τος] [παρα]γραφειν αλλα [μ]ηι[δ] αλλο τι τωι καθολου χωρις του κρειναι τον επαρχον κελευωι δε και τοις στρατηγοις μηδεν παρα εγλογιστων μεταλαμβανειν χωρις υ[ποθηκ]ης επαρχου. και οι αλλοι δε πραγματικοι εαν τι ευρεθωσι ψευδες ηι παρα τ[ο] δεον παραγεγραφοτες και τοις ιδιωταις αποδωσουσιν οσον απητηθησαν και το ισ[ον] [αποτισ]ουσι [ε]ις το δημοσιον. της δ αυτης κακοτεχνιας εστιν και ηι λεγομενηι κατα συνοψιν απαιτησι[ς] ου προς την ουσαν αναβα[σι]ν [νιλου α]λλα προς συνκρισιν αρχαιοτερων τινων αναβασε[ων καιτοι] της αληθειας αυτης ουδεν δοκει δικαιοτερον ειναι θαρ [σειν δε βουλ]ομαι και προθυμως γεωργειν τους ανθρωπου[ς ειδοτα]ς οτι προς το αληθες της ουσης αναβασεως και της βεβρεγμ[ενης γης κα]ι ου προς σ[υ]κοφαντιαν των κατα συνοψιν παραγραφ[ομε]νων ηι απαιτησις εσται. εαν δε τις εξελεγχθηι ψευσαμ[ενος αυτην] [το καθ]εκτον τριπλασι[ο]ν αποδωσει. οσοι μεν γαρ εφοβηθησαν α[κ]ουσαντες περι αναμετρησεως της εν τηι α[λε]ξανδρεω[ν χωρα και] [τωι νομω] μενελαιτηι αρχαιας γης [ε]ις ην ουδεποτε σχοινιον κα[τ]ηνεχθηι μηι ματην ευλ[αβ]εισθωσαν ουτε [γαρ ε]τολμησε [ποτε τις ποιησασθα]ι την ανα[μ]ετρησιν ουτε [πο]ιησεται. μενειν γαρ οφει[λ]ει τ[ο] εξ αιωνος αυτης δικ[αιον. το] δ αυτο ιστημι [και π]ερι των το[υτοις προστεθεντ]ων προσγενηματων ωστε [μη]δεν επ αυτων καινιζεσθαι. περι δε των αρχαιοτε[ρων] εκ[θ]εσεων ενκει[μενω]ν υμ[ω]ν αις [τινες ωστε] [εκπρασ]σειν η ορισαι πολλακις ο[υδεν] πλε[ο]ν περιε[ποι]ησαν πλην αργυρισμου των πραγμ[ατικ]ων και της τω[ν ανθρω]πων επιτ[ριψεως καισαρι σ]ε[βα]στω[ι] α[υ]τοκρατορι γραψ[ωι μ]ετα των αλλω[ν ο]σα αυτωι δηλωι τωι μονωι δυναμ[ενω]ι τα τοιαυτα ολ[οσχερ]ως [ε]κκοπτ[ειν ου εισι] [αιτι]αι της παντων η[μ]ων σωτηριας ηι δι[η]νεκης [ευ]εργεσια και προνοια. ε[το]υς πρωτο[υ λουκ]ιου λειβιο[υ] [γαλ]βα και[σ]αρος σεβαστου αυτοκρατορος ε[π]ειφ[ι].
Eg. — El Khārga Oasis: Hibis — 68 AD
 68 AD